
הכנסת העשרים
מושב שני
<פרוטוקול מס' 252>
מישיבת ועדת הפנים והגנת הסביבה
יום שני, כ"ו בתמוז התשע"ו (01 באוגוסט 2016), שעה 10:30
<סדר היום:>
<הצעת חוק המשטרה (תיקון מס' 9), התשע"ו-2015 (מ/995) – הכנה לקריאה שנייה ושלישית.>
נכחו:

<חברי הוועדה:> 
דוד אמסלם – היו"ר
אכרם חסון

חברי הכנסת:
תמר זנדברג
מיקי לוי
<מוזמנים:> 
	יואל הדר
	–
	היועץ המשפטי, המשרד לביטחון פנים

	איילת לוי
	–
	ע' יועמ"ש בט"פ, המשרד לביטחון פנים

	נצ"מ יוסף שפרלינג
	–
	רמ"ח סיור, אג"מ, משטרת ישראל

	רפ"ק ג'ורג' קיוורקיאן
	–
	ע' יועמ"ש, משטרת ישראל 

	אלעד דיין
	–
	סמנכ"ל, איגוד האמרגנים והמפיקים

	כרמי וורטמן
	–
	מפיק, איגוד האמרגנים והמפיקים

	שני לורך
	–
	יועצת משפטית, איגוד הכדורסל


לרשימת השדלנים שנכחו בדיון – ראו בקישור זה.

<ייעוץ משפטי:>
עידו בן יצחק
<מנהלת הוועדה:>
לאה קריכלי
<רישום פרלמנטרי:>
טלי רם
<הצעת חוק המשטרה (תיקון מס' 9), התשע"ו-2015, (מ/995) – הכנה לקריאה שנייה ושלישית>
<היו"ר דוד אמסלם:>
רבותי, בוקר טוב. אני מתכבד לפתוח את ישיבת ועדת הפנים והגנת הסביבה בנושא הצעת חוק המשטרה (תיקון מס' 9), התשע"ו-2015, (מ/995), הכנה לקריאה שנייה ושלישית. איך אתה רוצה שנתקדם?
<עידו בן יצחק:>
המשרד או המשטרה יציגו את ההצעה.

<היו"ר דוד אמסלם:>
בבקשה.

<איילת לוי:>
התיקון שאנחנו מביאים כאן הוא תיקון לסעיף 102 לחוק המשטרה, חוק המשטרה (דין משמעתי – בירור קבילות שוטרים והוראות שונות), התשס"ו-2006. סעיף 102 לחוק, עניינו הקצאת שוטרים בתשלום לרגל אירוע או פעולה. הוא קובע כי אם אדם ביקש לרגל אירוע או פעולה כי המשטרה תקצה שוטרים לשם שמירה על הסדר הציבורי ושלום הציבור באירוע או פעולה - - -
<היו"ר דוד אמסלם:>
מה זה אירוע ופעולה?

<איילת לוי:>
אירוע זה אירוע ספציפי, כמו - - -
<נצ"מ יוסף שפרלינג:>
אירוע תרבות, אירוע ספורט. 

<היו"ר דוד אמסלם:>
באמת מעניין אותי. מתי אתם מבקשים כסף ומתי לא? במצעד הגאווה ביקשתם כסף? 

<רפ"ק ג'ורג' קיוורקיאן:>
לא. כי יש חריג. בנוהל אירועים של חופש ביטוי לא מבקשים. אירועים של חופש ביטוי, אירוע ממלכתי - - -
<היו"ר דוד אמסלם:>
בהפגנות אתם לא מבקשים? 

<יואל הדר:>
לא. 

<היו"ר דוד אמסלם:>
צעדות אתם לא מבקשים? 

<רפ"ק ג'ורג' קיוורקיאן:>
לא.

<היו"ר דוד אמסלם:>
איפה אתם מבקשים?

<רפ"ק ג'ורג' קיוורקיאן:>
אנחנו מבקשים בעבודות בדרך, סגירת כביש, ליווי מטען, אירועי תרבות, בידור, ספורט, יריד. 

<היו"ר דוד אמסלם:>
אירועי תרבות, תדגיש לי מה באירועי תרבות אתם מבקשים. במתחמים סגורים? במתחמים פתוחים? איך זה עובד? 
<נצ"מ יוסף שפרלינג:>
כשיש לדוגמה פסטיבל האוכל בתל-אביב, סוג של תרבות קולינרית, הוא נמשך שלושה ימים, מצריך מהמשטרה התעסקות מיוחדת, הוא מקרין על הפריפריה הקרובה ולכן האירוע הזה, יידרשו אליו שוטרים בתשלום לטובת שמירת הסדר הציבורי. זו דוגמה אחת. אירועי ספורט, הופעת אמן. 
<היו"ר דוד אמסלם:>
למה המשטרה צריכה לגבות כסף עבור זה לדעתכם?

<רפ"ק ג'ורג' קיוורקיאן:>
האמת, זה משהו שהוא מקובל גם במדינות אחרות.

<היו"ר דוד אמסלם:>
עזוב מקובל. בוא נחשוב אנחנו. 

<רפ"ק ג'ורג' קיוורקיאן:>
ההסבר בכל העולם הוא שהחברה מתקצבת משטרה בגודל מסוים לפי הפעילות הרגילה שמייצרת החברה. 

כשיש אירוע חריג שהוא אירוע שהוא חורג מממדי הפעילות הרגילה בחברה, אז המחוקק מאפשר לגבות תשלום בגין השירותים הנוספים שהחברה אמורה להקצות לאירוע.
<היו"ר דוד אמסלם:>
זה הבנתי. 

<רפ"ק ג'ורג' קיוורקיאן:>
זאת הסיבה שיש את הסעיפים האלה.

<היו"ר דוד אמסלם:>
זה נשמע לך סביר?

<יואל הדר:>
מאוד. למה לא? 

<היו"ר דוד אמסלם:>
אני שואל. 

<רפ"ק ג'ורג' קיוורקיאן:>
כן. זה עניין של הקצאת משאבים בחברה. 

<היו"ר דוד אמסלם:>
אם למשל יש אירוע ביהודה ושומרון, והצבא בא ומאבטח, משלמים לו? 

<אכרם חסון (כולנו):>
לא. 

<רפ"ק ג'ורג' קיוורקיאן:>
כי הצבא מתוקצב לאירועים שלו. 
<היו"ר דוד אמסלם:>
ואם הייתי מספר לך שהצבא מבקש כסף, זה היה נשמע לך מוזר? 

<יואל הדר:>
איזה אירוע? איזה אירוע יש?

<היו"ר דוד אמסלם:>
נגיד יש היום אירוע ריקוד הדגלים בחברון, או למשל אירוע תרבותי בחברון, שזה דורש את ההיערכות גם של צה"ל, האם צה"ל מבקש כסף עבור זה לדעתך? 
<יואל הדר:>
לא חושב שזה בחוק. בחוק אין את האפשרות הזאת. 

<היו"ר דוד אמסלם:>
יואל, אני עוד לא בחוק. אנחנו פה דנים על החוק.

<יואל הדר:>
אז במהות - - -

<היו"ר דוד אמסלם:>
אני בא ברמת המהות. אם משטרת ישראל צריכה לדאוג לאבטחה של תושבי המדינה והיא צריכה לתת את התשובות, המדינה צריכה לאפשר, לתת להם את הכלים לאבטח.
<יואל הדר:>
אבל לא כל אחד שרוצה לעשות מסיבה, אז המדינה צריכה לאבטח את זה או לשמור על זה על חשבונה. הציבור, יש לו משאב מסוים, משלם בשביל זה. אתה ואני משלמים מסים בשביל דבר מסוים, אז חופש הביטוי, זה בהחלט אינטרס של המדינה להגן על חופש הביטוי. אבל זה שכל אחד רוצה לעשות אירוע ספורטיבי או אירוע קולינרי כזה או אחר, אנחנו הציבור לא צריכים לשלם את זה מכיסנו, ומישהו צריך לממן את זה.
<היו"ר דוד אמסלם:>
מתי התחיל הנוהל הזה?

<יואל הדר:>
זה חוק.

<היו"ר דוד אמסלם:>
מתי התחיל החוק הזה? כשאני הייתי ילד לא היו דברים כאלה. 

<יואל הדר:>
לא, זה היה אחרי שאתה היית ילד. 

<היו"ר דוד אמסלם:>
המשטרה הייתה מאבטחת והכול היה בסדר. לא ביקשו כסף. 

<יואל הדר:>
לא בהכרח. 

<מיקי לוי (יש עתיד):>
תלוי מה. 

<יואל הדר:>
הנה, יש לנו מישהו הרבה יותר ותיק במשטרה.

<היו"ר דוד אמסלם:>
לא, אני שואל מתי החוק. ממתי החוק?

<איילת לוי:>
מ-2006.

<עידו בן יצחק:>
2006 זה ההסדר החדש. היה חוק בפקודת המשטרה המנדטורית, אני לא יודע ממתי הוא התחיל.
<היו"ר דוד אמסלם:>
מתי בעצם התחיל המושג שוטר בשכר? בערך. כשאתה התגייסת היה שוטר בשכר? 

<מיקי לוי (יש עתיד):>
ב-82' היו שוטרים בשכר. היה לביטוח לאומי והיה לכל הדברים שהיום גם כן נותנים אותם. הדבר היחידי שהשתנה זה להוציא אותם ממגרשי הכדורגל.

<היו"ר דוד אמסלם:>
זה היה בשכר או בלי שכר?

<מיקי לוי (יש עתיד):>
לא, זה היה בשכר.

<איילת לוי:>
ב-2008. 

<עידו בן יצחק:>
אני יכול להגיד בוודאות שב-1972 זה היה. אני לא יודע אם קודם. 
<יואל הדר:>
השאלה שלך היא קשה. 

<היו"ר דוד אמסלם:>
שאלה קשה. זה בעצם מתוחם לאירועי ספורט ותרבות? 
<יואל הדר:>
לדברים שהם לא מיינסטרים של המדינה. כמו שאמרו, גם ליווי בכביש למשל בלילה - - -
<היו"ר דוד אמסלם:>
הבנתי. מי קובע כמה שוטרים צריך? 
<רפ"ק ג'ורג' קיוורקיאן:>
יש לנו טבלה, יש לנו מפתח, לפי זה קובעים.

<יואל הדר:>
יש אפשרות של ערר גם. יש גם מנגנון של ערר.
<מיקי לוי (יש עתיד):>
זה התחיל לדעתי ב-69', אחרי מלחמת ששת הימים, כשביטוח לאומי, העירייה, לא הצליחו לעבור לצד השני. 

<היו"ר דוד אמסלם:>
מי קובע את התשומות? המשטרה? 

<רפ"ק ג'ורג' קיוורקיאן:>
המשטרה.

<היו"ר דוד אמסלם:>
זאת אומרת, אתם גם - - - 

<יואל הדר:>
אבל יש שיג ושיח, זה לא עובד בצורה כזאת - המשטרה אומרת 1,000 שוטרים, מתחיל שיג ושיח ויש ועדת ערר. 
<היו"ר דוד אמסלם:>
אתה מכיר את השיג ושיח הזה?

<יואל הדר:>
אני מכיר. אני שמעתי עליו, כן. 

<היו"ר דוד אמסלם:>
יש לכם פרמטרים? 

<רפ"ק ג'ורג' קיוורקיאן:>
יש לנו טבלה. 

<היו"ר דוד אמסלם:>
איך זה עובד?

<נצ"מ יוסף שפרלינג:>
לפי רמת האיום באירוע. לפי מיקום האירוע, לפי רמת האיום על האירוע.

<היו"ר דוד אמסלם:>
זאת אומרת, זה משהו פלואידי.

<נצ"מ יוסף שפרלינג:>
לא, לא פלואידי. אנחנו עושים את הערכת המצב שלנו. 
<היו"ר דוד אמסלם:>
הוא אומר שיש טבלה. בטבלה אין רמת אירוע. 

<נצ"מ יוסף שפרלינג:>
לא. זה מחולק לארבע רמות איום: אירוע רגיל, אירוע עם התנגדות, אירוע עם פוטנציאל. יש פשוט טבלה גם בנוהל, שהיא מדברת בעיקר על אירועי ספורט. לאחרונה אנחנו נכנסים גם לאירועים המוניים בהנחיה של השר לביטחון פנים, ולליוויים לצורך העניין או לאירועים שהם חריגים, אז בהתאם לאירוע המשטרה קובעת את רמת השיטור, כן, מפני שאין מישהו אחר שיכול לקבוע.
<היו"ר דוד אמסלם:>
למה? למה לדעתך לא צריך להיות מישהו חיצוני שקובע? 

<נצ"מ יוסף שפרלינג:>
כמו מה?

<היו"ר דוד אמסלם:>
ממה נפשך. אם אתה קובע אז אתה לא יכול בעצם, אתה גם קובע וגם מספק את השירות. 

<נצ"מ יוסף שפרלינג:>
נכון, אבל לצורך העניין קיים מנגנון ערעור. זה לא משהו שהוא חד-משמעי. 
<היו"ר דוד אמסלם:>
מבחינת המשטרה, אתה יודע, אם אני הייתי קצין, מה אכפת לי – חינם, תביא שניים.

<נצ"מ יוסף שפרלינג:>
ממש לא. אני חייב להגיד לך שהשוטרים היום מעדיפים שלא לעבוד בשכר. למרות מה שעולה כאן מהוועדה, זה לא משאת הנפש שלנו להעסיק שוטרים בשכר. 

<היו"ר דוד אמסלם:>
קודם כול, זה לא מדויק.

<נצ"מ יוסף שפרלינג:>
זה מדויק לחלוטין. אני אומר לך מתוך - - -

<היו"ר דוד אמסלם:>
אני אומר לך מה אני יודע, אבל שים בצד. תלוי איזה אירוע ומתי. לפעמים הם מתלוננים על הכדורגל למה לא הזמינו אותם. 
<מיקי לוי (יש עתיד):>
כדורגל זה היה תמיד.

<היו"ר דוד אמסלם:>
לא רק כדורגל, אבל נשים בצד. יש אירועים כן, יש אירועים לא. 

אני שואל שאלה אחרת. קצין המשטרה אחראי בסך הכול על כל הסדר. הרי בסוף, עם שכר, בלי שכר, המשטרה אחראית על כל מה שקורה. 
<נצ"מ יוסף שפרלינג:>
נכון. 

<היו"ר דוד אמסלם:>
אם אני אחראי, אז למה לי לא לשים את מספר השוטרים המקסימלי, מה אכפת לי. הרי אם יש לי 20, אני אגיד, תביאו 50. עם 50 בוודאי יש יותר אבטחה.

יש אירועים בעיר שהתבטלו בגלל דרישות המשטרה, אני אומר לך, באבטחה. הדרישה של האבטחה עלתה יותר מהאירוע.
<נצ"מ יוסף שפרלינג:>
יכול להיות, אני לא אומר שלא, אבל בסופו של דבר הדמות שלה יש את הניסיון ואת היכולת לנתח אירוע ולהשיג את המשאבים הנדרשים על מנת לעמוד במשימה ולאבטח את הקהל ושהאירוע יעבור בשלום, זה קצין המשטרה.
<מיקי לוי (יש עתיד):>
יש לו אחריות, בוא נדבר על בריכת הסולטן. 

<היו"ר דוד אמסלם:>
אתה מבין מה אני מתכוון. 

<מיקי לוי (יש עתיד):>
אני מבין אבל אם אני לוקח את בריכת הסולטן, ויש שם את שלמה ארצי, שמרוויחים שם הרבה כסף, אז המשטרה צריכה לתת גם את האבטחה. זאת אומרת, מי שנותן את האבטחה ואת כל השירותים הוא גם לוקח אחריות, כך שמישהו חיצוני שיקבע את זה, שייקח הוא אחריות.
<היו"ר דוד אמסלם:>
לא, זה בסדר. אני שואל שאלה כזאת. 

<מיקי לוי (יש עתיד):>
לא תמיד זה פיקס, אין ויכוח. 

<היו"ר דוד אמסלם:>
לא, לא פיקס. 

<מיקי לוי (יש עתיד):>
אבל אם תשאל מפקד מחוז, הוא לא רוצה להתעסק עם זה. 

<היו"ר דוד אמסלם:>
ברור לי. מפקד המחוז לא רוצה בכלל להתעסק עם אירועים. הכי טוב לו – איך פעם אמרתי, זה כמו ראש עיר. לדוגמה, ארנונה. בכלל, תושב זה דבר גירעוני בארנונה, אז ראשי עיר לא רוצים תושבים, הם רוצים מסחר, מפעלים. 
הייתי בסיור. יש מועצה אזורית שהיא מועצה תעשייתית, אין בה תושבים. ראש המועצה מאושר, חבל על הזמן. יש לו קופה מאוד גדולה, אין לו תושבים, חבל על הזמן איך הוא מרוצה. 

לכן אני אומר, בגדול, גם המשטרה באופן בסיסי, אם לא יהיו אירועים – מצוין, יותר טוב. כל אירוע זה פקודה, זה כאב ראש, רוצים לעבור את האירוע. זה ברור לי.
<מיקי לוי (יש עתיד):>
יש גם אירועים קטנים שהטבלה שלו היא בסדר. למשל, גובה בביטוח לאומי או ארנונה שהולך לעיר העתיקה, מספיק לו שניים-שלושה שוטרים, אני אומר לך מניסיון. אבל על אירוע בבריכת הסולטן צריך המון. היום שביטלו את נוכחות השוטרים במגרשי הכדורגל בחייהם של מפקדי המחוזות היה יום שמח, חד-משמעית. זה צרות, אתה תמיד רוצה שהשוטרים יסתכלו לקהל ולא על הכדורגל, והם מסתכלים הפוך. אני מכיר את זה.
<אכרם חסון (כולנו):>
אני רוצה להתייחס, ברשותך. אני מכיר את הנושא הזה מקרוב, גם התעסקתי בזה. לפי דעתי, אין הרבה משטרות בעולם שמשלמים כסף ושכר לשוטרים כי בסופו של דבר זה בונוס. השוטר, אולי לזכותו, הוא יכול היה להיות בבית אז בא לעשות כמה שעות ולקבל כסף, להוסיף עוד קצת על המשכורת.
<היו"ר דוד אמסלם:>
ברשותך, אני רק רוצה להפריע לך, שאלה ואני אחזור אליך. אני שואל שאלה פשוטה: לו יצויר שפקיד עירוני היה עובד בשכר אחר הצהרים, מה הייתם אומרים על זה? יש מצב שהוא היה מסתובב חופשי או הייתם שמים אותו בקישלה?
<רפ"ק ג'ורג' קיוורקיאן:>
אם החוק מאפשר לו - - -

<היו"ר דוד אמסלם:>
אני עוד לא בחוק. 
<רפ"ק ג'ורג' קיוורקיאן:>
זה משהו מקובל בהרבה מדינות בעולם, זה לא המצאה שלנו. 

<היו"ר דוד אמסלם:>
אני לא עוסק בחוק. עכשיו אתה מדבר עם החוק. החוק זה שאלה טכנית. אנחנו מחליטים מחר שאתה לא, אז אתה לא. 
אני כרגע מתנהל ברמה הערכית רעיונית. נניח פקח בנייה, עד 16:00 עובד חופשי. למה? תבואו חינם. מ-16:00 עד 20:00 משלמים לו כסף. נשמע סביר?

<מיקי לוי (יש עתיד):>
העירייה לא משלמת לו שעות נוספות? 

<היו"ר דוד אמסלם:>
נגיד שהעירייה תגיד, אין לי כסף לשעות נוספות. 

<רפ"ק ג'ורג' קיוורקיאן:>
תלוי במה. 

<מיקי לוי (יש עתיד):>
אז לא תעשה את השירות.

<היו"ר דוד אמסלם:>
אני רוצה לעשות את השירות. 

<רפ"ק ג'ורג' קיוורקיאן:>
תלוי במה, אדוני. תלוי. 

<מיקי לוי (יש עתיד):>
התקציב הזה הוא תקציב גירעוני. למה הוא תקציב גירעוני? כי הם נותנים ניידות והם נותנים את הסוסים, הם נותנים את החבלנים, הם נותנים את כל המעטפת, בסוף - - -
<היו"ר דוד אמסלם:>
אני מסתכל כרגע מבחינת המדינה, עזוב משטרה, מדינה כתפיסת עולם. יכול להיות דרך אגב שהמדינה הייתה מחליטה שאין תקציב בכלל למשטרה וכל אזור שמתקשר, משלם לשוטר. מתקשר בן-אדם ואומר, פרצו לי את הבית, אומרים לו – אין בעיה, רוץ תשלם אגרה. כמו באמבולנס. תשלם אגרה, אני אבוא. יכול להיות גם. דרך אגב, באמבולנס זה נשמע לך הגיוני. 
לכן אני שאלתי ברמה הערכית האם זה נשמע סביר ששוטר אמור לקבל כסף עבור שירות. בבקשה, אכרם. 

<אכרם חסון (כולנו):>
בפריפריה, ביישובים העניים, אני אתן לכם דוגמה. 

<מיקי לוי (יש עתיד):>
אם הקבלן מרוויח כסף, אם המבצע, אין שום סיבה - - -

<היו"ר דוד אמסלם:>
בסוף זה הכול על המדינה. 

<מיקי לוי (יש עתיד):>
נכון. 

<היו"ר דוד אמסלם:>
שוטר עם שכר בנושא של הכוונת תנועה, הרי בסוף זה מתגלגל על הפרויקט. הפרויקט הוא של העירייה, של המדינה. בסוף תבין, זה ישראבלוף. 
<מיקי לוי (יש עתיד):>
זה לא נכון, דודי. אם אני פותח עכשיו את הכביש בכניסה לעיר, העירייה או מעצ העבירו את זה לקבלן פרטי, הוא מרוויח כסף. 
<היו"ר דוד אמסלם:>
הקבלן הפרטי, איך הוא מתמחר? אני אספר לך איך זה עובד, יש סעיפים. 

<מיקי לוי (יש עתיד):>
נכון. הוא מכניס גם הכוונה וגם את האבטחה וגם - - -

<היו"ר דוד אמסלם:>
דרך אגב, הסעיפים הם במכרז. 

<מיקי לוי (יש עתיד):>
אין ויכוח.

<היו"ר דוד אמסלם:>
ואז הוא מכניס במכרז את הסעיפים, הוא רק מוסיף על זה את התקורה שלו. נגיד אם זה עלה לו 1,000, מחר הוא גובה 1,200 כי יש לו מישהו שצריך להתעסק עם זה. בבקשה, אכרם. 
<אכרם חסון (כולנו):>
רציתי להגיד, ביישובים בפריפריה, אין הרבה כסף ואין הרבה אירועים שעולים הרבה כסף, וקרו דברים, ברגע שאתה בא ומבקש כי רכז המודיעין אמר, יש סיכוי שמישהו יבוא ויפריע, אנחנו דורשים עוד עשרה שוטרים, אנשים ביטלו את האירוע כי אין להם כסף לשלם עבור האבטחה, עבור השוטרים. אני מכיר הרבה אירועים כאלה, גם בספורט. אני בא משם. לכן, אני אומר זה מיותר. 

מה עוד, דודי – חשוב לך לדעת גם – ברגע שיש לך תחנה או נקודת משטרה ביישוב, ואתה בא למפקד הנקודה והוא מאשר לך והוא דורש ממך 15 שוטרים, מאיפה השוטרים באים? מאותה תחנה שנותנת 24 שעות. 

<מיקי לוי (יש עתיד):>

זה בא על חשבון הסדיר. 
<קריאות:>
- - -

<אכרם חסון (כולנו):>
אני יודע, אבל אני אומר לך, אותם שוטרים - - -

<רפ"ק ג'ורג' קיוורקיאן:>
מביאים גם מתחנות אחרות. 

<אכרם חסון (כולנו):>
חברים, אני ראש עיר לשעבר ואני התעסקתי בדברים, אני מכיר את זה מקרוב. רוב השוטרים מאותה תחנה. רוב השוטרים באים מאותה תחנה, מקבלים שכר חודשי, כך שמה ששאלת על פקח או משהו אחר, תאמין לי, זה אותו דבר.
אני חושב שזה מיותר. בדקנו את זה בהרבה משטרות, אין כזה דבר. ראש מועצה שרוצה לעשות אירוע, צעדה או משהו, לא משלם שקל לאף אחד. אדם פשוט שבא, מתנדב מארגון, מעמותה, מחייבים אותו לשלם למרות שהוא לא מקבל תקציבים, והוא מוותר על האירוע ולא עושה אותו. 

<מיקי לוי (יש עתיד):>
ראש מועצה שרוצה לעשות צעדה, לא לוקחים ממנו כסף. יש צעדות בירושלים ואני יכול לספור אותן מכאן עד להודעה חדשה. 
<אכרם חסון (כולנו):>
אז אני אומר לך, לא לוקחים. 

<מיקי לוי (יש עתיד):>
לא לוקחים. 

<אכרם חסון (כולנו):>
אז יש איפה ואיפה.

<מיקי לוי (יש עתיד):>
אבל אירוע פרטי - - -
<היו"ר דוד אמסלם:>
לא, לא פרטי. 

<אכרם חסון (כולנו):>
עמותה זה אירוע פרטי?

<יואל הדר:>
עמותה זה פרטי. 

<היו"ר דוד אמסלם:>
אני אעשה לך סדר. 

<אכרם חסון (כולנו):>
מוסד לתועלת הציבור זה לא משהו פרטי, זה לא נכון. 

<יואל הדר:>
עמותה זה פרטי, לא משנה.

<היו"ר דוד אמסלם:>
אירועים ציבוריים, המשטרה לוקחת, כולל של העירייה, אני מספר לך. 

<מיקי לוי (יש עתיד):>
הצעדה בסוכות, לוקחים?
<היו"ר דוד אמסלם:>
כל אירועי הספורט והתרבות שמתבצעים בעירייה, המשטרה בחלק גדול מהם מציבה שוטרים בשכר והעירייה משלמת. זה חלק מהפקות האירוע. דרך אגב, יש מצב יותר חמור מזה, שהמשטרה מתנה שוטרים בשכר, ואין לה שוטרים לתת, אז הכול נעצר. היא מחליטה, אנחנו רוצים ארבעה שוטרים בשכר, ואין שוטרים. אני נאלצתי הרבה פעמים להתקשר למפקד המחוז להגיד לו: תעשה טובה, תשחרר כמה שוטרים, לא יכול להיות שהעבודה תיתקע. 
<איילת לוי:>
אדוני, אבל זה לא חלק מתפקידי הליבה של המשטרה. לכן צריך להקצות שוטרים בשכר לטובת הדברים האלה.
<היו"ר דוד אמסלם:>
אבטחה זה לא חלק מתפקידי הליבה של המשטרה?

<קריאה:>
אבטחה לא. 

<איילת לוי:>
הרבה מאוד דברים אחרים, לא אירועים ספציפיים. 
<מיקי לוי (יש עתיד):>
המשטרה הייתה צריכה לתת - - -

<קריאות:>
- - -

<היו"ר דוד אמסלם:>
שמירה. לא התכוונתי שהוא יעמוד בבית העסק וישמור שלא יפרצו את העסק, אבל כשיש אירוע ציבורי, למשל צעדה, שיש התכנסות באיזשהו מקום כתוצאה מהופעה, חינם - עזוב, נניח מה שבכסף בכסף.
<רפ"ק ג'ורג' קיוורקיאן:>
זאת שאלה. 

<היו"ר דוד אמסלם:>
אני שואל. אז מה, המשטרה באה ודורשת? איפה החיתוך? איפה אתם מבקשים ואיפה לא? 

<רפ"ק ג'ורג' קיוורקיאן:>
עדיין אין חיתוך, וזה בדיונים עכשיו. 

<היו"ר דוד אמסלם:>
אוווו.
<איילת לוי:>
לא, למה? זה קבוע בפקודת המטה הארצי שלכם. 

<רפ"ק ג'ורג' קיוורקיאן:>
לא, הוא מדבר על אירועים - - 

<היו"ר דוד אמסלם:>
איפה כן, איפה לא, איפה למה לא? 

<רפ"ק ג'ורג' קיוורקיאן:>
- - יש להם מאפיינים פרטיים.

<היו"ר דוד אמסלם:>
דרך אגב, כשהמשטרה עושה אירוע היא גובה לעצמה גם? כשכולם שם שוטרים, אז כולם מאבטחים והכול בסדר. 

<איילת לוי:>
לא, אדוני, בפקודת המטה הארצי קבוע בדיוק אילו אירועים, בהם לא יוקצו שוטרים בתשלום אלא זה יהיה חלק מתפקידי הליבה: קצין מוסמך לא יקצה שוטרים בתשלום – העברנו לכם העתק מפקודת המטה הארצי הרלוונטית – קצין מוסמך לא יקצה שוטרים בתשלום לאירועים הקבועים בסעיפים א'-ד' שלהלן: א. אירוע ממלכתי בעל חשיבות לאומית כפי שקבעה ועדת שרים שהממשלה הסמיכה לעניין הזה; ב. אירוע ממלכתי בעל חשיבות לאומית כקבוע בנוהל, נוהל המשטרה; ג. אסיפה או תהלוכה כקבוע בסעיף 1(ג) ו-1(יב) של פקודת המטה הזו. 1(ג): אסיפה שיש בה 50 איש או יותר שהתקהלו כדי לשמוע נאום או הרצאה. לא גובים תשלום עבור זה.
<עידו בן יצחק:>
כל הדברים האלה קבועים בחוק, אגב.

<היו"ר דוד אמסלם:>
מה זאת אומרת? הרצאה? ותהלוכה מה?

<איילת לוי:>
תהלוכה גם, 50 איש או יותר המהווים יחד או המתקהלים כדי להלך יחד ממקום למקום - - -
<קריאה:>
הכנסת ספר תורה או דברים כאלה, לא לוקחים.  

<היו"ר דוד אמסלם:>
אז מה אתם לוקחים? 

<איילת לוי:>
המשטרה לוקחת. 

<היו"ר דוד אמסלם:>
יותר פשוט לי, תגידו לי על מה אתם לוקחים. 

<איילת לוי:>
אירועי תרבות, אירועי בידור.

<היו"ר דוד אמסלם:>
עם שכר או בלי שכר? זאת אומרת, זה בחינם או לא בחינם, יש הבחנה? 

<רפ"ק ג'ורג' קיוורקיאן:>
בנוהל יש לנו איזון. ככל שהאירוע הוא ציבורי יותר, אז אנחנו מבקשים פחות שוטרים ויותר - - -
<היו"ר דוד אמסלם:>
אני אגיד לך מה מפריע לי כאן. אני בסופו של דבר צריך להסדיר את זה בנוהלים הרבה יותר חד חד-ערכיים. הרי בסוף זה שיקול דעת, צריך להבין, של אותו קצין, ולפעמים יש שיקול דעת כזה ולפעמים יש שיקול דעת כזה. דרך אגב, התחלף הקצין, התחלף שיקול הדעת גם. 

אז לכן לפעמים אני אומר, היות ומדובר בכסף לא קטן – כמה היום אתם גובים על שוטר בשכר?
<רפ"ק ג'ורג' קיוורקיאן:>
לשעה זה 77 שקלים בערך. 
<היו"ר דוד אמסלם:>
כולל מע"מ או לא כולל? 

<מיקי לוי (יש עתיד):>
כמו בייביסיטר.

<רפ"ק ג'ורג' קיוורקיאן:>
סך הכול 77 שקלים. 

<מיקי לוי (יש עתיד):>
אף פעם לא מחשיב את הניידות, אף פעם לא את החבלן - - -
<כרמי וורטמן:>
120 שקל לשעה. 

<היו"ר דוד אמסלם:>
אז איך הגעת ל-77?

<רפ"ק ג'ורג' קיוורקיאן:>
זה מה שנאמר לי היום.

<היו"ר דוד אמסלם:>
או שזה תלוי בדרגה. 

<רפ"ק ג'ורג' קיוורקיאן:>
לא, זה לא תלוי בדרגה.

<היו"ר דוד אמסלם:>
אני לא מכיר 77 שקלים. אני זוכר סכומים יותר גבוהים. דרך אגב, זה חד-משמעי? האשרה משתנה או שהיא קבועה? 

<נצ"מ יוסף שפרלינג:>
היא משתנה אם זה בסופי שבוע.

<רפ"ק ג'ורג' קיוורקיאן:>
אם זה שבת או ליל שבת. 

<אכרם חסון (כולנו):>
בחגים.

<היו"ר דוד אמסלם:>
ויש לכם תעריף קבוע? 

<נצ"מ יוסף שפרלינג:>
כן. 

<היו"ר דוד אמסלם:>
אנחנו יכולים לקבל אותו? תעבירו לוועדה את התעריפים, הייתי מבקש.

<רפ"ק ג'ורג' קיוורקיאן:>
נעביר. 

<איילת לוי:>
אגב, גם בית-המשפט העליון אישר שזה אפשרי ושזה ניתן.

<היו"ר דוד אמסלם:>
את לא איתי. תביני, איילת. את עכשיו יושבת פה בכנסת. החברים פה משנים את החוקים כדי שבית-המשפט העליון ידע להחליט, לא הפוך. לא בית-המשפט העליון מחליט ואנחנו לפי זה מתאימים את עצמנו. לכן, בעניין הזה הנורמה הציבורית נקבעת פה, ובית-המשפט העליון אמור להתאים את עצמו למה שקבענו אנחנו. לא הפוך. 

<יואל הדר:>
אדוני, הנושא הזה עלה ב-2008, אני הייתי אז בדיונים בראשות אופיר פינס. הוא העלה את הנושא הזה, בדיוק אותם דברים חזרו ונשנו מה פתאום המשטרה קובעת והיא דורשת את הכספים. ולכן, מה שקבעו אז בכנסת, בגלל כל הדיונים האלה, שבעצם בוועדת הערר, על ההחלטה של המשטרה יש נציג אחד של המשטרה שהוא ראש אגף מבצעים ושני הנציגים האחרים הם בעצם נציגי ציבור – אחד נציג לשכת עורכי הדין והשני בעל תואר אקדמי במנהל עסקים – כדי ליצור מצב שלא המשטרה היא בסופו של דבר הגורם המחליט הסופי.
<היו"ר דוד אמסלם:>
לגבי מה? 

<יואל הדר:>
הנושא הזה, אם צריך בכלל את הכמות הזאת של המשטרה. 

<היו"ר דוד אמסלם:>
לא הבנתי לגבי הסיפור של הערר. כמו שאמר מיקי, ואני מסכים אתו, הרי אבטחה זה שאלה של מקצוע. 
<יואל הדר:>
נכון. 

<היו"ר דוד אמסלם:>
מישהו שמבין במקצוע של אבטחה צריך לבוא ולהגיד: רבותי, אנחנו צריכים פה עשרה שוטרים או 15 שוטרים. זה לא איזה איש ציבור שהוא עורך דין או רואה חשבון. 

<יואל הדר:>
אז מי שבראש הוועדה הזאת הוא ראש אגף מבצעים, שהוא לא במחוז. יצרו לצורך זה גורם לכאורה בתוך המשטרה אבל שהוא מחוץ לגורם מקבל ההחלטות בעניין הזה כדי לאפשר את הביקורת הציבורית. זה מה שהכנסת רצתה. לא אנחנו, זה מה שהכנסת רצתה.

<היו"ר דוד אמסלם:>
עכשיו זה עולה בפנינו פה. זה הכנסת. 

<יואל הדר:>
בצורה אחרת, עכשיו זה עולה בעקיפין.

<היו"ר דוד אמסלם:>
כרגע, מה שמפריע לי בסיפור הזה של העובדים בשכר – זה הרבה שנים מפריע לי – איך המדינה עצמה בכלל משתמשת בכלי הזה. זו שאלה תקציבית, שהמשטרה בעצם מגייסת כסף או תקציבים נוספים – אני קורא לזה ככה, הרי בסופו של דבר אם זה לא יקרה אז המשטרה תצטרך לבקש יותר כוח-אדם ויצטרכו לתת לה כי אלה המשימות של הציבור, מה לעשות.
<מיקי לוי (יש עתיד):>
אני מוכן לעשות עם המדינה הסכם. אנחנו – אני עכשיו בצד ההוא – ניקח את כל הדוחות, הרפורטים, וניתן עבודה בשכר חופשי. 

<היו"ר דוד אמסלם:>
נכון. מסכים.

<מיקי לוי (יש עתיד):>
או המדינה תיתן לנו 10,000 שוטרים וניתן הכול חופשי.

<היו"ר דוד אמסלם:>
אני רוצה להגיד לך, מיקי. המדינה בהרבה נושאים – ולכן שאלתי באיזה שנים זה; אני אראה לך את זה באופן שיטתי – היא לאט-לאט מתנערת מהאחריות האזרחית, והאזרחים אמורים לשלם. 

<מיקי לוי (יש עתיד):>
נכון.

<היו"ר דוד אמסלם:>
לדוגמה, בזמנו כשהייתי ילד לא שילמו עבור תרופות. היינו יוצאים מהרופא, לוקחים את המרשם, קונים את התרופות. לאט-לאט המדינה יוצאת, ואתה משלם את התרופות פלוס. כל דבר כמעט – בחינוך אותו סיפור, כמעט בכל נושא.
<יואל הדר:>
גם באבטחה.

<היו"ר דוד אמסלם:>

נכון. כך המדינה בעצם מגייסת עוד תקציב. במקום להעלות את מס ההכנסה, היא עושה לך את זה בצורה הזאת. 

אני באופן בסיסי מתנגד לרעיון. אני חושב שבכלל, הרעיון הממלכתי שמשטרה אמורה לתת תשובות ברמת האבטחה בכל נושא, הצבא עדיין לא הגיע לשם, אני מקווה שהוא גם לא יגיע. יכול להיות שיהיו יישובים שהצבא יצטרך לאבטח אותם.

<מיקי לוי (יש עתיד):>
יש דיונים על אסדות הגז.
<היו"ר דוד אמסלם:>
נכון, יכול להיות שגם שם נגיע. יכול להיות שגם בצבא נגיע. אדוני, אתה רוצה אבטחה לגבי משהו, נא לשלם. חייל סמל ראשון ככה, חייל גולני ככה, שריון ככה. אתה רוצה עוד איזה טנק, תשלם גם. יכול להיות שגם נגיע לשם. 

<יואל הדר:>
על אירוע פרטי אתה ודאי אומר שהמדינה לא צריכה לשלם.

<היו"ר דוד אמסלם:>
אני לא מדבר על אירועים פרטיים, שים אירוע פרטי בצד. בן-אדם שרוצה לעשות אירוע פרטי, שישלם, אין לי בעיה. מישהו עושה חתונה, רוצה אבטחה, זה משהו אחר. 

<יואל הדר:>
גם כל הפסטיבלים. 

<מיקי לוי (יש עתיד):>
אירוע פרטי שנקרא חצי ממלכתי, למשל אירוע בבריכת הסולטן שהעירייה נותנת לשלמה ארצי. מרוויח הרבה מאוד כסף, כל השוטרים שם בשכר. התהלוכה בסוכות של כל המגזר החקלאי – חינם. האירוע של הקהילה הלהט"בית – חינם. 

<היו"ר דוד אמסלם:>
כן. יש אירועים חינם, יש לא חינם, ציבוריים. דרך אגב, המפתח אם הציבור משלם כסף, כן או לא, אם הם פתוחים לציבור, לקהל הרחב. ואני אומר לך שהעירייה מפיקה הרבה אירועים חינמיים, ולפעמים אנחנו שקלנו לבטל את האירוע בגלל הדרישות של המשטרה, הן עלו יותר מהכול. פתאום אתה רואה, אירוע שעולה חצי מיליון שקלים, האבטחה מיליון שקלים, משהו הזוי. 
<יואל הדר:>
המשטרה לא מתוקצבת לדברים האלה.

<נצ"מ יוסף שפרלינג:>
השאלה הנשאלת היא מי אחראי על האירוע בהתהוותו. עם כל הכבוד לרשות המקומית, ויש כבוד, כשהאירוע הזה מתחיל, האחריות היא של מפקד התחנה. 

<היו"ר דוד אמסלם:>
נכון. 

<נצ"מ יוסף שפרלינג:>
שהסדר הציבורי יישמר.

<היו"ר דוד אמסלם:>
דרך אגב, בכלל, האחריות של המשטרה היא בכל נושא למה שקורה.

<נצ"מ יוסף שפרלינג:>
שהחיים לא רק באירוע יתקיימו אלא החיים מסביב לאירוע ימשיכו בסדר הנכון. 

<היו"ר דוד אמסלם:>
ודאי. אין שאלה. 

<נצ"מ יוסף שפרלינג:>
ולכן, כל עוד זה לא יוסדר בחקיקה, לדוגמה בחוק הספורט, היום ניתנה אפשרות למנהל אירוע בחוק, שיש לו גם אחריות על האירוע, ולכן המשטרה לקחה רוורס. אם תינתן בחוק אפשרות לנהל אירוע ציבורי באחריות של מארגן כזה או אחר, יכול להיות שאנחנו נצטרך לשקול את זה מחדש. 

אבל במציאות הקיימת, המשטרה היא זאת שאחראית ולכן המשטרה קובעת – כמובן בסדר ובשכל, היא לא קובעת את זה מאיזשהו מקום מנותק. אגב, אני חוזר ואומר, יש סמכות ערעור על ההחלטה בסך כל המקרים האלה. 

מישהו פה אמר שהוא היה ראש עיר והוא ניסה לעשות אירועים ציבוריים, והמשטרה התנתה את הדברים. לצרכים עירוניים עובדים בתשלום, סדרנים עובדים בתשלום. למה שוטרים, שלא מקבלים שום תוספת – אני מזכיר לך, לא שעות נוספות ולא שום דבר – למה שהם יהפכו את זה למשמרת רגילה?

<היו"ר דוד אמסלם:>
אתה רוצה עכשיו להיכנס למסגרת?

<נצ"מ יוסף שפרלינג:>
ממש לא, ממש לא. אני מנסה להסביר שהחוק הזה ניתן בכוונה - - -

<היו"ר דוד אמסלם:>
אתה רוצה להיכנס אתי עכשיו לכל הנושא הזה של תנאי השכר של המשטרה ולמה?
<נצ"מ יוסף שפרלינג:>
ממש לא. ממש לא. אני אומר שהחוק - - -

<היו"ר דוד אמסלם:>
דרך אגב, גם בצבא אין שעות נוספות. 

<נצ"מ יוסף שפרלינג:>
נכון.

<היו"ר דוד אמסלם:>
ויש לפעמים, אתה יודע, הקפצות פה ושם, כולל שבתות. 
<מיקי לוי (יש עתיד):>
זה מסגרת חוק שירות, אין ויכוח. 

<יואל הדר:>
אבל לא עובדים בצבא. בצבא אין עבודה.

<היו"ר דוד אמסלם:>
אמרתי. אז אל תיכנס לשם. 

<נצ"מ יוסף שפרלינג:>
חבל שהוא יצא. במשטרות רבות בעולם, שוטר שמסיים את תפקידו במשמרת, יכול לעבוד בשכר במועדונים, בשמירה על הסדר הציבורי באירועים. מה שהוא אמר פה ממש לא מדויק, אני לא יודע מאיפה הנתון שהוא הציג אותו. 

<היו"ר דוד אמסלם:>
בכל מקרה אני רוצה לקדם את הדיון. דרך אגב, אני חושב שזה חלק מהדבר שלא צריך לקרות. אתה יודע, אני הגעתי למסקנה – בסוף אתה מרגיל את הציבור לכול, וזה נראה לו טבעי. 

אני חושב שפקידי מדינה, עובדי מדינה, המדינה אמורה לשפות אותם בגין העבודה שלהם. לא מישהו אחר. לא רופא בבית-חולים, לא פקח עירייה, לא פקיד עירוני ולא שוטר. בשביל זה יש מדינה. אם למדינה אין כסף, שתעלה את מס הכנסה. 

אני גם לא חושב שהשוטר צריך מבוקר עד לילה, בגלל שאין לו שעות נוספות, לעמוד ולשמור. ודאי שלא. אבל התקנים של המשטרה, הם צריכים להיות כפוף למשימות האלה. 

<מיקי לוי (יש עתיד):>
זה ייקח אותנו גם לרפואה הציבורית והפרטית. 

<היו"ר דוד אמסלם:>
נכון. הרי מה קורה כאן? זה אבסורד. אין שום סיבה בעולם, פקח עירוני רואה את זה או פקח במחלקה בעיריית ירושלים, שואל: למה שוטר מקבל כסף ואני לא? 

<רפ"ק ג'ורג' קיוורקיאן:>
שאלה על מה. על אירועי הליבה, על עבודת הליבה של המשטרה?

<היו"ר דוד אמסלם:>
דרך אגב, אין ליבה. מה שאתה עושה זה הליבה. אין דבר כזה. לכן אני אומר, כתפיסת עולם אצלי, זה מפריע לי הרבה שנים. המון שנים זה מפריע לי כי אני חושב שזה התפקיד של המדינה כמדינה, ולשפות את השוטרים מה שמגיע להם, בוודאי. שוטר במאמץ א' מקבל א', מאמץ ב' מקבל ב'. גם צריך להגדיר כמה שעות הוא צריך לעבוד. זה שהוא עובד מה שנקרא בחוזה, זה לא אומר שצריך להגיד, תעבוד 24 שעות ולא תלך הביתה. בוודאי, יש לו משפחה, יש לו ילדים, איזו שאלה.

<רפ"ק ג'ורג' קיוורקיאן:>
יש לנו כללים. 

<היו"ר דוד אמסלם:>
אנחנו לא מדברים על זה, ודאי. ואם הוא עושה מאמץ מסוים אפשר לתת לו תוספת על המאמץ. אין מחלוקת, אני לא מתייחס לסידור העבודה הפנימי. אני אומר כתפיסה איך יכול להיות שהמדינה מתנהלת ככה, אני חושב שזה לא נכון.

<מיקי לוי (יש עתיד):>
בהרבה נושאים.

<היו"ר דוד אמסלם:>
מה שאני מבקש מכם – אני רוצה להתחיל בהקראה כי אנחנו עוד מעט מסיימים את הדיון – בגדול, אני רוצה שאתם תקבעו פרמטרים קשיחים. ככל שזה יהיה יותר קשיח זה יהיה יותר הוגן, ובסופו של דבר מדובר בכסף. בקצה זה מתורגם לכסף, צריך להבין את זה. 
אז ככל שאתם תיתנו פרמטרים יותר ברורים לאותו קצין אבטחה שאמור לקבוע כמה שוטרים, ככה יהיה יותר קל למערכת גם לתכנן את העסק הזה. כל פעם באים למשטרה, אישורי תוכניות, הכמות היא משתנה מאירוע לאירוע ומאותו קצין לאותו קצין. אני אומר לך, פעם החליפו קצין, כבר הכול השתנה. והכול בא מטוב, אני לא חושב שהקצין הוא איש רע, דווקא מחליט. יש בית הלל, יש בית שמאי, אתם יודעים, אנחנו בני-אדם. יש אחד שיש לו שיקול דעת א', לשני שיקול דעת ב', אבל בקצה זה כסף.
לכן, אני חושב שככל שהפרמטרים יהיו יותר קשיחים, יותר ברורים, יותר חד חד-ערכיים, גם מי שמתכנן את האירוע יעמוד על קרקע יציבה, הוא גם יודע על מה מדובר, הוא יודע לבד. יש לו טבלה, הוא יודע לעשות את החישובים, הוא גם יכול להחליט אם זו האבטחה – אני לא עושה אירוע בקנה מידה הזה, אני מצמצם אותו. אני אומר לך שהיו אירועים בעירייה, שקלו, כמעט רצו לבטל אותם בגלל עלויות האבטחה, לא ידעו אותן מלכתחילה. 

<מיקי לוי (יש עתיד):>
יש גם אפשרות – ולא פעם אחת נותנים גם לאנשים פרטיים. אני רוצה להפנות את תשומת לבך, אדוני, שגם לאנשים פרטיים ניתן כשיש לזה היבט ציבורי. למשל, חברת תעבורה שמעבירה קורות של גשרים ממקום למקום. צריך להגביל אותה, לדוגמה, בין 2:00 ל-5:00 לפנות בוקר כשאין תנועה, על הליווי, על החסימות, על כל המערך התנועתי, משלמים כסף. הם מרוויחים כסף על העניין הזה.

<היו"ר דוד אמסלם:>
אני רוצה להתקדם. מיקי, אתה חוזר על הסיפור שהם מרוויחים כסף. אם זה אירוע פרטי פר אקסלנס, אין בעיה. כל עוד זה אירוע של מישהו פרטי שנותן שירות לגוף ציבורי – זה עירייה, חברת חשמל, לא משנה,  מעצ – בסוף, הציבור משלם. הוא רק משלם קצת יותר. למה? משום שהוא גובה בכל מקרה תקורה על זה. אם הוא משלם 100, יש לו פקידה וכו', גם הוא צריך להרוויח על זה קצת, אז הוא יגבה 120. להיפך, זה ייקר לך אפילו. רק אם זה חתונה פרטית של מישהו, שלא קשורה בכלל לציבור, זה סיפור אחר.

<יואל הדר:>
אדוני, אבל זה שני הכיוונים. למשל, העירייה גובה ארנונה גם מהמשטרה. אתה יכול להגיד: מה פתאום גובה ארנונה מהמשטרה, היא נותנת שירות. 

<היו"ר דוד אמסלם:>
אני אתן לך את התשובה על זה ונתקדם. העיריות הן זרוע ממשלתית. הממשלה כמעט בשום תחום לא מתפקדת מול האזרח, אין דבר כזה. בחינוך – לא מול האזרח, בכבישים – לא מול האזרח, בכל הנושא הסוציאלי – לא מול האזרח. הזרוע המרכזית של המדינה להוציא את תקציבה, דרך הרשויות המקומיות. היא באה לעירייה ואומרת לה, את תסללי את הכבישים הפנימיים, את תעסיקי את המורים, את תעסיקי את העובדים הסוציאליים, את תעשי את התרבות, כל הנושאים.
יש שני נושאים שהם לא שם- בריאות וביטחון, שזה משטרה, צה"ל ומערכת הבריאות, זה לא דרך העיריות. 

אתה כמדינה מחליט. אתה יכול לבטל ארנונה. איך המדינה מתקצבת אותם? הרי מה זה מענק האיזון? המדינה רואה כמה הן גובות והיא מוסיפה או גורעת, בהתאם. אז היא החליטה שזה נוח לה ככה, הרי בסוף אם נניח היא תפטור את כולם, היא תשלם את זה, היא תתקצב את משרד הפנים שיתקצב את זה ישירות. 

<יואל הדר:>
אז אתה אומר, גם זה מעגל סגור. 

<היו"ר דוד אמסלם:>
כן. הכול זה ישראבלוף. 

<יואל הדר:>
גם ארנונה מעגל סגור, הכול מעגל סגור.
<היו"ר דוד אמסלם:>
נכון, אבל כאן יש לזה משהו ערכי, זה מה שאני טוען. הסיפור כאן הוא משהו ערכי. עובד מדינה, עובד עירייה, עובד ציבור, הוא מקבל את משכורתו מהציבור נטו. 

תאר לך שהיינו באים לבית-משפט, השופט היה אומר, אני גומר ב-16:00 אבל אם אתם רוצים, נא לשלם לי עוד קצת. 

<יואל הדר:>
אבל לא משלמים לו ישירות. 

<היו"ר דוד אמסלם:>
לא משנה. היו אומרים, נשלם לשופט קצת יותר שיישאר עד 20:00. ומי משלם? המתדיין. לא נראה טוב.

<יואל הדר:>
זה לא בדיוק אותו דבר כי הרשות הציבורית משלמת למשטרה, היא לא משלמת לשוטר.

<היו"ר דוד אמסלם:>
הבנת? הבנת את הרעיון. 

<יואל הדר:>
הבנתי. בסופו של דבר מדברים על מעגל סגור. 

<היו"ר דוד אמסלם:>
הייתי רוצה באמת לקבל מכם כמו שאמרנו את התעריפים, מה בעצם השכר של השוטרים. דבר שני, הייתי רוצה לקבל את ההנחיות שלכם, איך אתם קובעים את מספר השוטרים וכו'.

<יואל הדר:>
זה לא אותו דבר מה שאמרת. התעריף שגובים זה יותר ממה שהשוטר מקבל. זה שני דברים אחרים. מה שגובים מהאזרחים זה תעריף - - -
<היו"ר דוד אמסלם:>
אתם משאירים אצלכם חלק לא מבוטל. דרך אגב, המשטרה מרוויחה מהאירוע הזה, כמשטרה. השוטר מקבל משהו. מתוך ה-1,000 שקלים, כמה השוטר מקבל? 
<רפ"ק ג'ורג' קיוורקיאן:>
15% עוברים למשטרה, לקרן לרווחת השוטר. 

<קריאה:>
הרבה יותר.

<רפ"ק ג'ורג' קיוורקיאן:>
זה בתקנות. 

<היו"ר דוד אמסלם:>
ומה אתם עושים עם זה? 

<רפ"ק ג'ורג' קיוורקיאן:>
פעולות חינוך - - -

<מיקי לוי (יש עתיד):>
קרן לרווחת השוטר. זה לא לתקציב המשטרה, זה כסף קטן.

<היו"ר דוד אמסלם:>
בסדר. לא חשוב. בואו נתחיל בהקראה. רצית להגיד משפט, בבקשה.

<כרמי וורטמן:>
כרמי וורטמן, אני מפיק עצמאי שעובד הרבה עם עיריות ומועצות וגם מפיק אירועים פרטיים. קודם כול, יש פה לא מעט אי-דיוקים. האחריות על האירוע בסופו של דבר היא על המפיק. אם נסתכל אחורה על הדברים שקרו בארץ, המפיקים נכנסו לכלא, לא השוטרים. אולי להם ירדה דרגה. 
<היו"ר דוד אמסלם:>
אם יכניסו את השוטרים, איך הם יכניסו את המפיקים?

<כרמי וורטמן:>
הם כרגע אמרו שהם אחראים על האירוע. מנהל האירוע בפועל, מי שחותם על המסמך, זה אני ומפיקים כמוני. אנחנו חותמים על המסמכים ואנחנו לוקחים את כל האחריות. 

<נצ"מ יוסף שפרלינג:>
אתה חותם על זה שתעמוד בדרישות המשטרה, ועל הרישיון. 

<כרמי וורטמן:>
יש שני דברים, יש רישוי ויש שוטרים בשכר. זה שני דברים.

<נצ"מ יוסף שפרלינג:>
- - - אחראי לבטיחות הציבור - - -

<היו"ר דוד אמסלם:>
שנייה. בואו נשמע.

<כרמי וורטמן:>
אני לא הפרעתי, אני מבקש. ניסיתי לא להפריע. דבר שני, הבעיה הכי גדולה שגם אין קריטריון באמת. אתה מבקש לקבל קריטריון, גם אנחנו. אין קריטריון כמה קהל מצריך כמה שוטרים בשכר. 

ממש קרוב לפה, בגן סאקר, אני מפיק הרבה אירועים כל שנה. כל שנה יש לי סכום אחר של שוטרים – פעם 80, פעם 110, פעם 50 – ואני לא מדבר על רישוי. דרישות רישוי, כל פעם יש משהו אחר לגמרי. זה דיון אחר, זה לא דיון בוועדה הזאת. 
אז אנחנו אומרים, יש בעיה כרגע של קריטריון. קודם כול, השוטרים הם ספק יחיד, הם קובעים כמה שוטרים יש, והם היחידים שיכולים לבצע את זה. 

אנחנו מרגישים שאנחנו באמת משלמים את השכר פעמיים – פעם אחת המסים שמשלמים מהמשכורות של עובדי ציבור, ופעם שנייה שוטרים בשכר. 
<היו"ר דוד אמסלם:>
יש משהו אקוויוולנטי לשוטר מבחינת האבטחה. זה יכול להיות גם מאבטח רגיל מחברת שמירה? 

<אלעד דיין:>
מבחינתנו בהחלט. 

<היו"ר דוד אמסלם:>
הרי בסופו של דבר, אם מדובר באבטחה, אתם מאפשרים להם או שוטר או מאבטח? 
<מיקי לוי (יש עתיד):>
מעורב.

<רפ"ק ג'ורג' קיוורקיאן:>
בנוהל שלנו, אנחנו קודם כול בודקים אמצעים חלופיים. רק אחר כך, אם אין אמצעים חלופיים – שוטרים. אם אפשר מצלמות, אם אפשר תמרורים זמניים.

<קריאה:>
סדרנים אזרחים.

<היו"ר דוד אמסלם:>
נניח עכשיו יש לו אירוע, אתה אומר: אני צריך 50 מאבטחים מסביב. הרי השוטר בסופו של דבר הוא סוג של מאבטח.
<נצ"מ יוסף שפרלינג:>
זה לא ככה. בודקים כמה פתחי כניסה יש - - -

<היו"ר דוד אמסלם:>
כן. נניח. נגיד יש 20 פתחי כניסה. לא חשוב. 

<כרמי וורטמן:>
התשובה היא לא. 

<היו"ר דוד אמסלם:>
בזמנו בטדי, הרי הוצאתם את השוטרים, שמתם מאבטחים. זה עבד. 

<קריאה:>
סדרנים.

<היו"ר דוד אמסלם:>
סדרנים, נקרא לזה מאבטחים. השאלה אם באירועים מסוג זה יש את האופציה או שוטר או סדרן. 

<נצ"מ יוסף שפרלינג:>
בחלק מהמקרים כן. חבל שאתה אומר - - -
<כרמי וורטמן:>
אופציה אין. 

<אלעד דיין:>
אדוני, אין אופציה. אין אופציה. 
<כרמי וורטמן:>
אופציה אין. זה לא נכון. 

<נצ"מ יוסף שפרלינג:>
אתה מקבל מקצין המשטרה במקום דרישה של X סדרנים ו-X שוטרים, אז אל תגיד זה לא נכון. 

<אלעד דיין:>
זה לא אופציה. 

<נצ"מ יוסף שפרלינג:>
זה לא אופציה אבל - - -

<אלעד דיין:>
אוקיי. אבל את השוטרים אני לא יכול להעמיד. 

<קריאות:>
- - -

<מיקי לוי (יש עתיד):>
מה שאתה מביא יכול לכוון תנועה? אני שואל אותך. אני עכשיו שואל אותך כמפקד מחוז. 

<כרמי וורטמן:>
מיקי, ברור שלא. ברור שלא.

<מיקי לוי (יש עתיד):>
ברור שלא. תודה. מה שאתה מביא יכול להוציא מטען חבלה או חפץ חשוד?

<אלעד דיין:>
אנחנו לא טוענים שלא צריכים להיות שוטרים. 

<מיקי לוי (יש עתיד):>
מה שאתה מביא יכול לעמוד עם רובה צלפים בגן סאקר למעלה על בית-המשפט העליון כשיש איום ממשי? 

<קריאה:>
לא.

<אלעד דיין:>
אדוני, אנחנו לא טוענים - - -

<מיקי לוי (יש עתיד):>
אז לכן זה מעורב. תאמין לי, הייתי שם הרבה שנים. 

<קריאות:>
- - -

<אלעד דיין:>
אנחנו לא טוענים שלא צריך שוטרים. 

<היו"ר דוד אמסלם:>
רבותי. 

<כרמי וורטמן:>
רק שנייה. 

<היו"ר דוד אמסלם:>
הבנתי. 

<מיקי לוי (יש עתיד):>
אנחנו רוצים שלא - - -

<היו"ר דוד אמסלם:>
מיקי, אני רוצה להתקדם. 

<כרמי וורטמן:>
צלפים על גגות זה של משטרת ישראל.
<מיקי לוי (יש עתיד):>
תודה רבה, ידידי. 

<כרמי וורטמן:>
לא של שוטרים בשכר. המנדט של שוטרים בשכר זה אך ורק סדר ציבורי ותנועה. בלבד. זה המנדט. 

<היו"ר דוד אמסלם:>
בסדר. 

<מיקי לוי (יש עתיד):>
אבטחה. אל תגיד לי - - -

<כרמי וורטמן:>
לא. סדר ציבורי ותנועה. זה בחוק.

<היו"ר דוד אמסלם:>
כרמי, נגמר.

<כרמי וורטמן:>
תודה. 

<היו"ר דוד אמסלם:>
קודם כול, תודה. אני רציתי יותר לעשות פה איזשהו גירוי אינטלקטואלי לעניין, זה לא קשור כל כך לתיקון שאנחנו רוצים, אבל על הדרך אני עוד פעם אומר. המשטרה, ככל שאתם תקבעו נהלים חד חד-ערכיים, אז יהיה יותר ברור. שיהיו פרמטרים – כמות קהל, כמות פתחים – דברים שאנחנו יודעים להכניס אותם לתוך איזושהי נוסחה, בסדר? ואתם יכולים להכניס גמישות, באחוזים מסוימים. 

<יואל הדר:>
למשל, מצעד הגאווה של שנה שעברה לא דומה למצעד הגאווה השנה לגבי כמות השוטרים, כי יש אירועים שיכולים לקרות, שיכולים לשנות גם את הכמויות. 

<היו"ר דוד אמסלם:>
בואו נתחיל בהקראה. בבקשה. 

<מיקי לוי (יש עתיד):>
והאיומים הם לא אותו דבר. הידיעות המודיעיניות כל פעם משתנות.

<יואל הדר:>
נכון. בגלל זה, זה משתנה. האיומים גם משתנים. 

<אלעד דיין:>
אדוני, שיקול הדעת של המשטרה נמצא היום בסיטואציה שזה פשוט לא ייתכן. אנחנו מדברים על סיטואציה שלעתים אירועים, הקהל בהם הוא קהל, בוא נגיד מבחינת איכות הקהל הוא באיכות הכי גבוהה, ומקבלים שם כמויות שוטרים שהן פשוט בלתי נתפסות.
<קריאה:>
אף פעם אי-אפשר לדעת. 

<מיקי לוי (יש עתיד):>
תגיש ערעור. 

<אלעד דיין:>
אנחנו מגישים. הבעיה שמספר השוטרים מתקבל שלושה-ארבעה ימים לפני האירוע. הסיטואציה הזאת לא מאפשרת לנו - - -

<היו"ר דוד אמסלם:>
בואו נתקדם, אני רוצה להתקדם. אני מבקש מהמשטרה באמת לשבת על נוהל כמו שאמרתי, שיהיה חד חד-ערכי. תזמינו את המפיקים. יש פה איזושהי בעיה. הוא לא יכול לקבל ארבעה ימים לפני כן את הנתון. לכן אני מבקש, תשבו, תארגנו איזשהו נוהל שהוא קצת יותר מסודר, יותר מובן, עם פרמטרים יותר קשיחים, עד כמה שהדבר ניתן. בבקשה.

<אלעד דיין:>
אדוני, אנחנו נשמח אם המשטרה גם תוכל לתחום עד מתי, מה הגבול של הבקשה האפשרי. זאת אומרת, אנחנו היום מקבלים בקשות למימון טרקטורונים לשוטרים, אנחנו מקבלים בקשות למימון צפלין, אנחנו מקבלים בקשות למימון שוטרי תנועה לא בקו הראשון של האירוע.
<היו"ר דוד אמסלם:>
הבנתי, הבנתי, הבנתי. לכן אני אומר, תבנו איזשהו נוהל לגבי כל הנושא של האירועים. אני מקווה שלא ביקשתם מהם מטוסים עוד, אבל - - -
<נצ"מ יוסף שפרלינג:>
- - -

<מיקי לוי (יש עתיד):>
למה? צפלין בגן סאקר, מחויב המציאות. אני אומר לך. 

<היו"ר דוד אמסלם:>
בסדר. תשמע.

<מיקי לוי (יש עתיד):>
מצלמה מלמעלה נותנת לך - - -

<היו"ר דוד אמסלם:>
אין בעיה, אבל בסוף יש משטרה. תאר לך שיבקשו ממנו שני מטוסים מלמעלה.

<מיקי לוי (יש עתיד):>
אני עכשיו בצד השני. אנחנו נשמח אם המדינה תיתן עוד 5,000 שוטרים. 

<היו"ר דוד אמסלם:>
נכון.

<מיקי לוי (יש עתיד):>
לא נצטרך לקחת שוטר בשכר. 

<היו"ר דוד אמסלם:>
אני מבקש באמת, תבנו נוהל כזה ואני אעשה – תרשמי לי – אני אעשה דיון לגבי הנושא של האירועים, אני חושב שזה מאוד חשוב לסגור את זה מכל הפינות ולבדוק שאנחנו הולכים על קרקע בטוחה. בבקשה, נתחיל בהקראה.

<עידו בן יצחק:>
רק כמה מלים. דנו עכשיו בשאלה העקרונית. התיקון הספציפי הוא מאוד נקודתי. הזכרנו קודם שהנושא הזה של שוטרים בשכר קיים עשרות שנים. בשנת 2008 נדרשה הכנסת לחוקק את ההסדר הזה מחדש. היא לא אהבה אותו, כמו הדברים שנשמעו פה, ולכן קבעה בו יותר הסדרים, קבעה את הדברים שאסור לגבות בהם שוטרים בשכר, שזה אירועים ממלכתיים והפגנות, קבעה דברים שהמשטרה צריכה לשקול - בין היתר חלופות, בין היתר אם זה אירוע שהוא למטרת רווח או לא למטרת רווח – קבעה את מנגנוני העיון החוזר והערר. בין היתר, קבעה גם מיהו הקצין המוסמך. 

הקצין המוסמך מוגדר היום בחוק בסעיף 102א(ה): "קצין משטרה בדרגת פקד ומעלה המשמש כראש משרד סיור שהסמיך לכך ראש אגף המצבעים במשטרת ישראל". 
הסיבה לכך שהוועדה קבעה אז שזה יהיה ראש אגף סיור, משרד סיור דווקא - -

<יואל הדר:>
ראש מדור.

<עידו בן יצחק:>
- - היא כי הוועדה חשבה שנכון שתהיה דמות קבועה, ברורה, שעוסקת בנושא. עכשיו מבקשת הממשלה - - -

<קריאה:>
המשטרה.

<עידו בן יצחק:>
המשטרה בעצם, דרך הממשלה, שזה לא יהיה דווקא ראש משרד סיור אלא למעשה כל קצין משטרה בדרגת פקד שהסמיך לכך ראש אגף המבצעים. 

<איילת לוי:>
והטעם הוא פשוט שמאז שהחוק חוקק יש שינויים בהגדרה של התפקידים השונים, ולכן צריך להתאים אותם למציאות. 

<היו"ר דוד אמסלם:>
כן, אבל הוא בעצם קובע את מערך האבטחה?
<איילת לוי:>
לא. ראש אג"מ הוא זה שקובע. 

<עידו בן יצחק:>
אליו פונים. 

<איילת לוי:>
אליו פונים. האזרח פונה אליו. 

<היו"ר דוד אמסלם:>
אני אישית חושב שצריכה להיות באמת דמות אחת שמתכללת את הנושא. לא יכול להיות שביום אחד אנחנו פונים ל-א', מחר אנחנו פונים ל-ג', בעוד שבועיים אנחנו פונים ל-ה', ושלושתם לא מבינים באבטחה. בשבילי אבטחה זה מקצוע, רבותי. יכול להיות שהשוטרים אצלכם מבינים בכול. אצלי באבטחה, אני יודע שנושא אירוע זה אירוע, זה התמקצעות. בסוף, לבן-אדם הזה יש התמקצעות. מה אתם רוצים, כל שוטר?

<יואל הדר:>
לא, זה לא כל פקד.

<נצ"מ יוסף שפרלינג:>
ממש לא. זה יותר סמנטי ממה שזה נראה. המבנה הארגוני של המשטרה השתנה במהלך השנה. בעלי התפקידים שהיו פעם רמ"ס, ראש משרד סיור בתחנה, לא קיים היום בארגון. 

<היו"ר דוד אמסלם:>
מה קיים?

<נצ"מ יוסף שפרלינג:>
יש במקומו קצין אג"מ - - -
<היו"ר דוד אמסלם:>
אבל פה אתם לא נותנים כתובת אחרת. 

<איילת לוי:>
רק מי שהוסמך לכך. 

<נצ"מ יוסף שפרלינג:>
כשאנחנו אומרים "מוסמך" זה אנשים שאנחנו מסמיכים מתוך האג"מ של התחנה. 

<קריאה:>
לא כל פקד.

<נצ"מ יוסף שפרלינג:>
לצורך העניין, האזרח שמגיע לתחנת המשטרה, יפגוש את קצין האג"מ או את הקש"פ, שזה מינויים חדשים, או את קצין התנועה שבעבר לא נתנו לזה בכלל מענה והיום אנחנו רוצים לתת גם לזה מענה.
<איילת לוי:>
שהוסמך לכך על-ידי ראש אג"מ. 
<נצ"מ יוסף שפרלינג:>
שעבר הסמכה ונחתם לו המינוי. זה לא כל אחד, ממש לא. 

<רפ"ק ג'ורג' קיוורקיאן:>
אם אין לו הסמכה, הוא לא יכול לאשר.

<היו"ר דוד אמסלם:>
אני שואל שאלה פשוטה. הרי מבינים שזה דבר שהולך ומקבל נפח יותר גדול כל הזמן. הערים גדלות, האירועים גדלים. אתם לא חושבים שאתם צריכים למקצע אנשים בתחום הזה? 

<נצ"מ יוסף שפרלינג:>
למה אתה חושב שהם לא מקצועיים?

<היו"ר דוד אמסלם:>
מקצוע, הכוונה שזה התפקיד שלו, חלק אינטגרלי מהתפקיד שלו? 

<נצ"מ יוסף שפרלינג:>
זה קצין אג"מ בתחנה. יש קצין אבטחה שזה המקצוע שלו, זה הייעוד שלו.
<היו"ר דוד אמסלם:>
אז למה אתה לא מגדיר אותו כאן? 

<יואל הדר:>
הוא מוסמך. 

<היו"ר דוד אמסלם:>
לא. למה אתה לא מגדיר אותו בתפקיד? מה כתוב?

<עידו בן יצחק:>
מה שכתוב: "קצין משטרה בדרגת פקד ומעלה שהסמיך לכך ראש אגף המבצעים". 

<היו"ר דוד אמסלם:>
מה זה הדבר הזה? יש תפקיד כזה? יש תפקיד של קצין משטרה מדרגת פקד ומעלה שהוסמך? 

<נצ"מ יוסף שפרלינג:>
אנחנו, אגף המבצעים מסמיך את האנשים האלה באג"מ. 

<איילת לוי:>
שהוסמך רק לפרק הזה.

<היו"ר דוד אמסלם:>
איך קוראים לתפקיד הזה? 

<רפ"ק ג'ורג' קיוורקיאן:>
אבל בחקיקה לא משתמשים בזה, משתמשים בדרגה ובהסמכה. 

<היו"ר דוד אמסלם:>
לפני כן, את מי הסמכתם?

<איילת לוי:>
ראש משרד סיור. 

<היו"ר דוד אמסלם:>
זאת אומרת, הייתה כתובת חד חד-ערכית לדבר הזה. 

<מיקי לוי (יש עתיד):>
זה גם תחנתי, מה הבעיה.

<היו"ר דוד אמסלם:>
לא הבנתי למה אתם מתעקשים.

<נצ"מ יוסף שפרלינג:>
היום התנועה זה ארצי.

<היו"ר דוד אמסלם:>
עזוב תנועה, קח משהו אחר. 

<יואל הדר:>
לא, אבל אין title אחיד, זאת הבעיה. כי אחרת לא היינו צריכים לשנות את החוק כדי לשמוע את מה שאדוני דיבר  פה, את כל המהלך, אנחנו שמענו את זה - - -
<היו"ר דוד אמסלם:>
אתה אומר, רק כדי לא לשמוע את מה שאמרתי לא הייתם עושים את זה.

<יואל הדר:>
לא היינו באים לפה בשביל דבר כזה, אנחנו לא רוצים להטריח את אדוני בדברים האלה. לא היינו באים בשביל הדבר הזה. אדוני הפך את זה לדיון רחב, אבל לא היינו באים לעשות את זה רק בגלל שאנחנו חפצים לבוא לכנסת בשביל דברים כאלה.

<היו"ר דוד אמסלם:>
הבנתי, יואל. משהו פה בהגדרה לא מתאים לי. 

<יואל הדר:>
אין הגדרה היום. 

<היו"ר דוד אמסלם:>
אבל הסברתי. משהו פה לא מתיישב לי טוב. 

<רפ"ק ג'ורג' קיוורקיאן:>
רק הערה קטנה. זה לא מדויק מה שנאמר כאן בכל הדיונים בכנסת, עברתי עליהם. העניין של תואר התפקיד היה משהו שרירותי. מה שהיה חשוב לכנסת זה לקבוע את ראש אג"מ כמי שמסמיך. אני ניסיתי לחפש למה קבעו את ראש משרד הסיור, לא מצאתי סיבה. בזמנו, גם קצין תנועה אישר, והם שכחו אותו. 

<עידו בן יצחק:>
מה שהיה חשוב לוועדה זה שיהיה גורם ברור. רצה אז יושב-ראש הוועדה לקבוע את ראש אג"מ, הבין שזה לא ריאלי כי לא יפנו בכל דבר לראש אג"מ, אז הוא אמר – מי הגורם בתחנות שעושה את זה, ואמרה לו המשטרה, ראש משרד סיור, ולכן החליטה הוועדה.

<רפ"ק ג'ורג' קיוורקיאן:>
קצין תנועה לא אמרו בטעות, וזה לא נכנס לחוק. זה הגיוני? 

<עידו בן יצחק:>
אז אפשר להוסיף קצין תנועה. 
<קריאות:>
- - -

<רפ"ק ג'ורג' קיוורקיאן:>
וכל שנה, שנתיים לבוא ולבקש תיקון? זה לא הגיוני. 
<איילת לוי:>
אין יותר את התפקיד של ראש משרד סיור.

<עידו בן יצחק:>
אז אפשר לשנות. 

<רפ"ק ג'ורג' קיוורקיאן:>
בכל דברי החקיקה, אדוני, משתמשים בדרגה, לא בתפקיד.

<נצ"מ יוסף שפרלינג:>
במרחב אופרטיבי אין קצין אג"מ תחנה. אתה מבין? יש פה כמה בעיות. 

<מיקי לוי (יש עתיד):>
אז לא משנה. קצין אג"מ באותה יחידה. פעם זה במרחב, פעם זה בתחנה, ושלום על ישראל. 

<היו"ר דוד אמסלם:>
נכון. כל קצין אג"מ שלכם, מה זה משנה. יש לך קצין אג"מ בכל מרחב? יש לך בתחנה? 
<קריאות:>
- - -

<מיקי לוי (יש עתיד):>
אבל מחר זה ישתנה. 

<יואל הדר:>
אי-אפשר לבוא לכנסת - - -
<היו"ר דוד אמסלם:>
למה, למה, למה?

<מיקי לוי (יש עתיד):>
המשטרה שינתה את המבנה. 

<יואל הדר:>
לא רוצים להטריח את הכנסת. 

<היו"ר דוד אמסלם:>
תטריח. 

<נצ"מ יוסף שפרלינג:>
אתה חייב להבין, זה גם שירות הציבור מפני שאם אותו קצין, לא עלינו, יצא לחופש – לא עלינו, אני אומר, מהעבודה לנוח – אין מי שיחליף אותו בתחנה. 
<היו"ר דוד אמסלם:>
תכתוב: הוא או סגנו. 

<נצ"מ יוסף שפרלינג:>
אין הגדרה לסגנו. יש הגדרה ברורה לבעלי תפקידים באג"מ תחנה או באג"מ - - -

<היו"ר דוד אמסלם:>
אני שואל שאלה פשוטה. האנשים האלה, מי מסמיך אותם? 

<איילת לוי:>
ראש אג"מ.

<נצ"מ יוסף שפרלינג:>
יש הסמכה מסודרת, כן.

<היו"ר דוד אמסלם:>
מה המשמעות של ההסמכה?

<איילת לוי:>
הסמכה לעניין העסקת שוטרים. 

<היו"ר דוד אמסלם:>
תסביר לי.

<נצ"מ יוסף שפרלינג:>
הדרכה מסודרת, יום עיון.

<היו"ר דוד אמסלם:>
הוא מקבל מכתב? 

<נצ"מ יוסף שפרלינג:>
הוא עובר הדרכה מה מותר, מה אסור - - -

<היו"ר דוד אמסלם:>
שאלתי אם יש משהו פורמלי שנכנס לו לתיק האישי. 

<נצ"מ יוסף שפרלינג:>
כן, בוודאי. כתב הסמכה. 

<היו"ר דוד אמסלם:>
הוא מקבל כתב הסמכה?

<רפ"ק ג'ורג' קיוורקיאן:>
כתב הסמכה, מקודדים אותו במערכת, רק הוא יכול - - -

<מיקי לוי (יש עתיד):>
 וזה נכנס לתיק האישי, כתב ההסמכה? 

<היו"ר דוד אמסלם:>
וזה נכנס לתיק האישי שלו? 

<רפ"ק ג'ורג' קיוורקיאן:>
כן. בהחלט.

<היו"ר דוד אמסלם:>
כמה כאלה יש בכל תחנה? 

<נצ"מ יוסף שפרלינג:>
כרגע יש אחד, אנחנו רוצים - - -

<יואל הדר:>
אדוני, בוא תחייב אותנו לפרסם את מי שמוסמך באינטרנט של המשטרה, את הפירוט, שיידעו. 

<אלעד דיין:>
אדוני, זה שיקול דעת רחב מדי. 

<היו"ר דוד אמסלם:>
אתה לא קיבלת את זכות הדיבור. גמרנו. אני גמרתי את הפרק הזה. אני שואל שאלה: היום זה בן-אדם אחד?

<נצ"מ יוסף שפרלינג:>
כן. 

<היו"ר דוד אמסלם:>
ואם הוא יוצא לחופשה?

<נצ"מ יוסף שפרלינג:>
בעיה.

<היו"ר דוד אמסלם:>
אז מה, לא חשבתם על זה? גם בהצעה שלכם יש בעיה עדיין. 

<יואל הדר:>
לא. יסמיכו מישהו אחר. 

<מיקי לוי (יש עתיד):>
תכניסו סמת"חים וגם - - -

<היו"ר דוד אמסלם:>
תקשיבו. 

<נצ"מ יוסף שפרלינג:>
אז אנחנו אומרים פקד והלאה. לכן אנחנו לא רוצים לנקוב בתפקיד. מיקי, זה יכול סמת"ח, זה יכול להיות קצין אג"מ - - - 
<מיקי לוי (יש עתיד):>
לא יכול להיות קצין מודיעין. 

<רפ"ק ג'ורג' קיוורקיאן:>
היועץ המשפטי של הוועדה יסכים אתנו – בדברי חקיקה, כשיש סמכויות לקצין, אז כותבים - - -

<קריאות:>
- - -

<היו"ר דוד אמסלם:>
אני אסביר. אני לא מתעקש סתם, רבותי. אני יודע מה יקרה. אז מחר הפקד הזה לא נמצא, מביאים את הפקד הזה, ואם לא הוא, זה הוא והוא והוא, ואנחנו מוצאים את עצמנו עם 20 מתעסקים בנושא.
<נצ"מ יוסף שפרלינג:>
אם הוא לא מוסמך, הוא לא יכול.

<היו"ר דוד אמסלם:>
נסמיך את כל התחנה.

<נצ"מ יוסף שפרלינג:>
לא, זה לא הכוונה שלנו, ממש לא . 

<היו"ר דוד אמסלם:>
יפה. אולי לא הכוונה שלך, אבל אתה יודע, בסוף יש איזה מישהו אחר, יש לו כוונות אחרות. ואז הוא מייעל את המערכת, ויסמיך את כולנו. 

<נצ"מ יוסף שפרלינג:>
זאת לא הכוונה, אני מצטער. 

<רפ"ק ג'ורג' קיוורקיאן:>
זה לא סתם מישהו. אנחנו מדברים על ראש אג"מ.

<מיקי לוי (יש עתיד):>
פקד שמקצועו סיור ומבצעים. שלום על ישראל. ככה הוא לא ייתן את קצין החקירות לדוגמה.

<היו"ר דוד אמסלם:>
אני מבקש כזה דבר. בואו תגדירו לנו משהו יותר חד חד-ערכי. קשה לי להתקדם עם הסיפור הזה כמו שהוא. תקדמו משהו חד חד-ערכי שיהיה לו גם סגן כשהוא לא נמצא. תגדירו עוד מישהו נוסף. יש מה שנקרא סגן שלו או ממלא מקום – לא חשוב, איך שתקרא לזה – לאותה הסמכה. יש ראשי ומרכזי, ותפרסמו את זה גם באינטרנט בכל מקום ומקום כדי שזה לא יהיה אנשים שמתניידים כל היום, ובא לציון גואל. אותי מעניין שתהיה כתובת מקצועית שתתמקצע בנושא. 

<מיקי לוי (יש עתיד):>
הכי פשוט, שזה לא יהיה קצין חקירות. פקד שמקצועו סיור ומבצעים. שלום. 

<יואל הדר:>
בסדר. 

<היו"ר דוד אמסלם:>
בסדר? עידו, אתה יכול לנסח לנו את זה? 

<מיקי לוי (יש עתיד):>
אין בעיה. העיקר לא חקירות כי הוא לא מבין מהחיים שלו. 

<עידו בן יצחק:>
סיור, מבצעים, או בתנועה?

<יואל הדר:>
ותנועה. 

<איילת לוי:>
קצין שהוסמך - קצין משטרה בדרגת פקד ומעלה שמקצועו סיור ותנועה? 

<יואל הדר:>
סיור, מבצעים ותנועה. 

<היו"ר דוד אמסלם:>
בכל מרחב ותחנה יוסמך אחד כזה וסגן – אחרי כן תנסחו.

<רפ"ק ג'ורג' קיוורקיאן:>
או סגנו.

<היו"ר דוד אמסלם:>
או סגנו, לפי רשימה שתפורסם באינטרנט. 

<יואל הדר:>
אם אין לו סגן? 

<היו"ר דוד אמסלם:>
לא הסגן שלו. הכוונה בתפקיד הזה סגן. 

<יואל הדר:>
ממלא מקומו.

<היו"ר דוד אמסלם:>
ממלא מקום. 

<יואל הדר:>
ממלא מקום. זה יכול להיות גם המפקד שלו.

<היו"ר דוד אמסלם:>
כן. או ממלא מקום. ושהרשימה תפורסם באינטרנט. אוקיי?

<עידו בן יצחק:>
אוקיי.

<היו"ר דוד אמסלם:>
אז אנחנו נביא את זה פחות או יותר ברוח הדברים הזו להצבעה ואחרי כן תעשו את ה-Fine Tuning ואתם לא צריכים לחזור אלינו, תנסחו את זה קצת יותר טוב. מי בעד? מי נגד? מי נמנע?
הצבעה

בעד – 2
נגד – אין
נמנעים – אין
הצעת חוק המשטרה (תיקון מס' 9), התשע"ו-2015, עם התיקונים, נתקבלה לקריאה שנייה ושלישית.
<לאה קריכלי:>
שניים בעד.
<היו"ר דוד אמסלם:>
אין מתנגדים, אין נמנעים. אושר.
תודה רבה, הישיבה נעולה. 

<הישיבה ננעלה בשעה 11:35.>

